Skont stħarriġ ġdid tal-Ewrobarometru, aktar minn żewġ terzi tal-Ewropej jaħsbu li l-Unjoni Ewropea għandha tipproponi miżuri addizzjonali biex ittejjeb il-kwalità tal-arja. Fost aktar minn 27,000 ċittadin li ġew intervistati fl-Istati Membri kollha tal-UE, aktar minn nofs ir-rispondenti jaħsbu li l-unitajiet domestiċi, il-manifatturi tal-karozzi, il-produtturi tal-enerġija, il-bdiewa u l-awtoritajiet pubbliċi mhumiex qed jagħmlu biżżejjed biex jippromwovu l-kwalità tajba tal-arja. Il-Kummissarju għall-Ambjent, l-Affarijiet Marittimi u s-Sajd, Karmenu Vella, qal: “Inħossni fiduċjuż meta nara li tant Ewropej jappoġġaw azzjoni dwar il-kwalità tal-arja. Fl-UE, it-tniġġis tal-arja jikkawża aktar minn 400,000 mewta prematura kull sena u s-soċjetà tħallas prezz kbir li jinkludi l-kura tas-saħħa, il-ġranet ta' xogħol mitlufa u l-ħsara lill-għelejjel u lill-bini. Il-Kummissjoni qed tipprovdi għarfien espert, skambji tal-aħjar prattiki u gwida għall-Istati Membri u għan-negozji, kif ukoll appoġġ għall-investiment u għall-finanzjament biex tittejjeb il-kwalità tal-arja għal kulħadd. Iżda fl-istess waqt, jekk il-liġijiet tal-UE ma jiġux rispettati, nieħdu azzjoni legali kontra l-Istati Membri.” L-istħarriġ juri wkoll il-ħtieġa għal komunikazzjoni aħjar, speċjalment fil-livell nazzjonali, dwar il-kwalità tal-arja. Il-maġġoranza tar-rispondenti ma jħossuhomx infurmati tajjeb dwar il-problemi tal-kwalità tal-arja f'pajjiżhom. Meta mqabbel ma' stħarriġ tal-2017, ir-rispondenti għandhom tendenza jaħsbu li l-kwalità tal-arja marret lura matul l-aħħar għaxar snin – anki jekk, fil-fatt, id-data dwar il-kwalità tal-arja rrappurtata turi titjib sinifikanti matul dak iż-żmien. F'Mejju 2018, il-Kummissjoni Juncker adottat Komunikazzjoni “Ewropa li tipproteġi: Arja nadifa għal kulħadd” li tistabbilixxi l-miżuri meħtieġa li jridu jittieħdu minn atturi nazzjonali, reġjonali u lokali biex itejbu l-kwalità tal-ajra fl-Ewropa. Barra minn hekk, il-Kummissjoni ħadet azzjoni legali biex tipproteġi ċ-ċittadini mit-tniġġis tal-arja, billi ressqet quddiem il-Qorti tal-Ġustizzja tal-Unjoni Ewropea l-Istati Membri li naqsu milli jħarsu l-leġiżlazzjoni tal-UE dwar il-kwalità tal-arja. Il-Kummissjoni qegħda wkoll issaħħaħ il-kooperazzjoni mal-Istati Membri billi tinvolvi ruħha mal-awtoritajiet rilevanti fi “Djalogi dwar l-Arja Nadifa” ġodda. Fil-jumejn li ġejjin, fit-28 u d-29 ta' Novembru 2019, se jsir il-Forum tal-UE dwar l-Arja Nadifa fi Bratislava, li se jagħti l-opportunità lil dawk li jieħdu d-deċiżjonijiet u lill-partijiet ikkonċernati biex jaqsmu l-għarfien u jgħinu fl-implimentazzjoni tal-politiki Ewropej, nazzjonali u lokali dwar il-kwalità tal-arja. Ir-riżultati ewlenin tal-istħarriġ ġdid tal-Ewrobarometru Speċjali dwar l-imġiba tal-Ewropej lejn il-Kwalità tal-Arja jinkludu: Il-maġġoranza tar-rispondenti jridu li l-UE tipproponi miżuri addizzjonali Skont aktar minn żewġ terzi tar-rispondenti (71 %), l-UE għandha tipproponi miżuri addizzjonali biex tindirizza l-problemi relatati mal-kwalità tal-arja fl-Ewropa, filwaqt li 38 % jixtiequ jkunu jistgħu jesprimu l-fehmiet tagħhom dwar dawn il-miżuri. Din hija l-fehma tal-maġġoranza tar-rispondenti fl-Istati Membri kollha. Skont il-maġġoranza tar-rispondenti, il-problemi relatati mal-kwalità tal-arja għandhom jiġu indirizzati l-ewwel nett fil-livell internazzjonali Aktar minn sebgħa minn kull għaxra li wieġbu qalu li t-tniġġis tal-arja għandu jiġi indirizzat fil-livell internazzjonali (72 %). Nofs ir-rispondenti qalu li għandu jiġi indirizzat fil-livell Ewropew u n-nofs l-ieħor qalu li għandu jiġi indirizzat fil-livell nazzjonali. Għall-akbar proporzjon tar-rispondenti (44 %), l-aktar mod effettiv biex jiġu indirizzati l-problemi tal-kwalità tal-arja huwa li jiġu applikati kontrolli aktar stretti ta' tniġġis fuq attivitajiet industrijali u ta' produzzjoni tal-enerġija. Din hija l-miżura l-aktar imsemmija f'25 Stat Membru. Ir-rispondenti jemmnu li l-atturi differenti, inklużi l-unitajiet domestiċi, għandhom jagħmlu aktar biex jindirizzaw il-problemi tal-kwalità tal-arja Aktar minn 50 % tar-rispondenti fl-Istati Membri kollha jaħsbu li l-unitajiet domestiċi, il-manifatturi tal-karozzi, il-produtturi tal-enerġija, il-bdiewa u l-awtoritajiet pubbliċi mhumiex qed jagħmlu biżżejjed biex jippromwovu l-kwalità tajba tal-arja. Madankollu, meta mqabbla mal-2017, l-Ewropej għandhom tendenza jieħdu aktar inizjattivi biex inaqqsu l-emissjonijiet dannużi Sebgħa minn kull għaxar rispondenti ħadu tal-inqas inizjattiva waħda biex inaqqsu l-emissjonijiet dannużi fl-arja. Dan ifisser żieda ta' tmien punti perċentwali meta mqabbel mat-tweġibiet mill-istħarriġ tal-2017. L-inizjattiva l-aktar komuni fost ir-rispondenti hija s-sostituzzjoni ta' tagħmir qadim li juża ħafna enerġija b'tagħmir ġdid bi klassifikazzjoni tal-enerġija aħjar (41 %). Il-livell ta' informazzjoni dwar il-problemi tal-kwalità tal-arja huwa pjuttost baxx Il-maġġoranza tar-rispondenti (54 %) ma jħossuhomx infurmati tajjeb dwar il-problemi tal-kwalità tal-arja tal-UE f'pajjiżhom. Il-biċċa l-kbira tar-rispondenti jaħsbu li l-kwalità tal-arja marret għall-agħar f'dawn l-aħħar għaxar snin u din il-perċezzjoni negattiva hija aktar mifruxa meta mqabbla mal-2017 58 % tar-rispondenti jaħsbu li l-kwalità tal-arja marret għall-agħar matul dawn l-aħħar għaxar snin, perċentwal ogħla minn dawk li jaħsbu li baqgħet l-istess (28 %) jew li tjiebet (10 %). Mill-2017 'l hawn kien hemm żieda ta' 11-il punt perċentwali fost ir-rispondenti li jemmnu li l-kwalità tal-arja marret għall-agħar. Għad hemm nuqqas ta' għarfien dwar l-istandards tal-kwalità tal-arja tal-UE Madwar terz biss tar-rispondenti semgħu bl-istandards tal-kwalità tal-arja tal-UE (31 %). Il-biċċa l-kbira ta' dawk li semgħu bl-istandards jemmnu li dawn għandhom jissaħħu (63 %). Il-problemi relatati mal-kwalità tal-arja msemmija fl-istħarriġ jitqiesu bħala serji mill-biċċa l-kbira tar-rispondenti Aktar minn 50 % tar-rispondenti jqisu l-mard respiratorju, il-mard kardjovaskulari u l-ażma u l-allerġiji bħala problema serja ħafna f'pajjiżhom. Sfond L-istħarriġ twettaq fit-28 Stat Membru tal-UE bejn il-11 u d-29 ta' Settembru 2019. Ġew intervistati wiċċ imb'wiċċ, f'darhom u bil-lingwa materna tagħhom, 27,565 rispondent minn gruppi soċjali u demografiċi differenti. Dan l-istħarriġ tal-Ewrobarometru Speċjali huwa s-segwitu ta' stħarriġ tal-Ewrobarometru Flash li sar f'Settembru 2012 dwar l-istess suġġett. Ħafna mill-mistoqsijiet mill-Ewrobarometru Flash ġew ripetuti f'dan l-Ewrobarometru Speċjali. Uħud mill-mistoqsijiet fl-Ewrobarometru Flash tal-2012 jidhru wkoll fl-Ewrobarometru Speċjali dwar l-Imġiba tal-Ewropej lejn l-Ambjent li sar f'Ottubru 2017. Dan l-istħarriġ tfassal biex jesplora l-perċezzjonijiet tal-livell ta' għarfien dwar il-problemi tal-kwalità tal-arja; it-tibdil perċepit fil-kwalità tal-arja matul dawn l-aħħar għaxar snin; ir-rwol ta' atturi differenti fil-promozzjoni tal-kwalità tal-arja; il-modi l-aktar effettivi biex jiġu indirizzati l-problemi tal-kwalità tal-arja; il-livell ta' azzjoni preferut li fih għandhom jiġu indirizzati l-problemi tal-kwalità tal-arja; l-għarfien tal-istandards tal-UE dwar il-kwalità tal-arja u l-opinjonijiet dwarhom; u l-appoġġ għal miżuri addizzjonali tal-UE biex jiġu indirizzati dawn il-problemi. Ir-riżultati tal-Ewrobarometru waslu eżatt qabel il-ftuħ tal-Forum tal-UE dwar l-Arja Nadifa fi Bratislava fit-28 u d-29 ta' Novembru 2019. Il-Forum se jiffoka fuq erba' oqsma: is-saħħa u l-kwalità tal-arja; l-enerġija u l-kwalità tal-arja; l-agrikoltura u l-kwalità tal-arja; u l-mekkaniżmi ta' finanzjament għal arja nadifa. Aktar minn 30 kelliem minn organizzazzjonijiet governattivi, industrijali u mhux governattivi se jaqsmu l-fehmiet tagħhom dwar it-titjib tal-kwalità tal-arja u se jirriflettu dwar l-iżvilupp u l-implimentazzjoni ta' politiki, proġetti u programmi effettivi fil-livell Ewropew, nazzjonali u lokali dwar il-kwalità tal-arja. Għal aktar informazzjoni Stħarriġ tal-Ewrobarometru Komunikazzjoni “Ewropa li tipproteġi: Arja nadifa għal kulħadd” Paġna tal-politika dwar l-arja nadifa